Innlendum sendingum í tengslum við netverslunardagana þrjá hefur fjölgað mikið síðustu ár . Ljósmynd / Aðsend Frá árinu 2015 hefur fjöldi innlendra sendinga sem koma til Póstsins í kringum svokallaða netverslunardaga ; dag einhleypra , svartan föstudag og netmánudaginn , fjölgað um 140% . Þar af nemur aukningin sem varð í ár 43% . Þetta kemur fram í tölum frá Póstinum . Segir í tilkynningu frá félaginu að ekkert lát sé á fjölgun sendinga og búast megi við áframhaldandi þróun í þessa átt á komandi árum , enda versli Íslendingar meira á netinu og innlend netverslun verði sífellt stærri þáttur í verslun landsmanna . „ Það er frábært að sjá hvað netverslun er að færast í aukana á Íslandi og hve margar netverslanir eru að taka virkan þátt í þessum stóru verslunardögum . Við erum að sjá mikla aukningu í fjölda sendinga í kringum þessa tilboðsdaga en teljum að þetta sé bara byrjunin og að netverslun hér á landi eigi enn þá töluvert inni , “ er haft eftir Sesselíu Birgisdóttur , framkvæmdastjóra þjónustu - og markaðssviðs Póstsins .